Havkajakker med masser af lys gav et anderledes luciaoptog på Limfjordens kolde og mørke vande ved Aalborg.

Rundt om i landet har mange luciaoptog været aflyst i dag mandag på grund af den nuværende coronasituation. Men i Aalborg kunne man mandag aften opleve både luciasang, lys og glimmer i Limfjorden i Aalborg, da en masse kajakroere lavede luciaoptog på vand. I alt var 27 flot pyntede havkajakker med i optoget, der startede i Skudehavnen, og det gav masser af stemning på en mørk og kold aften. Arrangør Tue Olesen fra OnAdventure fortæller, at luciaoptoget er en rigtig hyggelig måde at mødes på. - Og så er det en god tradition. Det er sjette gang, vi holder luciaoptog, og det giver en god julestemning, siger Tue Olesen. Han håber samtidig, at nogle af de folk på land, som har sunget sammen med lucia-kajakroerne, måske selv en dag får lyst til at prøve kræfter med en havkajak.